ЗАБИЛ

МЯДО ЛЯТИФОН

НЯНЯ, ДАЙ МНЕ КЫЛЯКОРТ…

Йолон вотейку, Йунися маму мущарибяку омебяпешт хяйли толышиш гяп ныъяняй ки, бывотон яй зывоныш йодош бекардя. Руъи яв виндедя ки, ячяй моя бямейдя. Хябя гятедя:
-Няня чичей?
Няня вотедя:
-Ышты ляля мыныш куйяй.
Йунися маму вотедя:
-Няня, дай мне кылякорт, ляля гарни жаь елярям!..
  
ФЯТОЛЛА ЧОХО…

Йолон вотедян ки, Мядоядя Фятолла номядя гыляй мерд бя, ячяй щафт гыля зояш бя. Фятолла ащ-имон игля чохош бя. Зымыстонядя щафт гыля зоя кон гыля рябядя яштийбян, ряря я чохо таякандийбян, ямандяйон щямоня руъи сардику яларзинбян.
Яве есят Мядоядя сыхан бя сыхани рясеядя, вотедян:
-«Зя, шымя ымон лап бя Фятолла чохо огордынйя»…

КЯМУНИСТ ИЙЯН …МЯЧИТ

Мядо щамсийя ди – Щышкядядя (Гядя Мядо) гыляй мерд сящытдя ыштя зоя. Яьыл виндя ки, дядя чяйку даст кяштяни, фик кардя ки, дядяш кямунисте, сявети девр бе горош бя мячит дянибяше. Яве щявулжони витедя дяшедя бя мячити со. Пяш вотедя:
-Зя, беши бя кяно, бы синядя мыни мяжбур мякя бя мячити со дяше!..

ХЫДОМЯН ДЕШТЯ ДЫШМЕН КАРДЕ!..

Мядоядя Ясьяря няслядя ды-се боя бя. Де йолон вотяй, явон ве жонбоз ийян ве гирин бян.
Руъи чявон йоля няня бярк нохяш гынейдя. Ъени щол лап дягиш бедя. Щамсийон, незя ов-авлодон щяммяй гырдя бедян бячявон кя. Кяй йоля зоя ыштя мояку хябя гятедя ки, бяс, няня бочи нохяше?
- Баля, чы бызном, хыдо бязне.
- Хыдо конжой?
-Баля, Хыдо явей осмонядяй!
Ым нощямо тифанги пегятедя пур кардедя, бешедя бя сыв, вотедя, еся Хыдо бяъем, яй бочи няняш нохяш ьандя! Гыляй гулля ьандя бя щяво. Бы дямядя кядя зиккявуля таспедя, жямат зиккя жяйдя ки, бяс, ъен марде! 
Ым зоя вотедя:
-Ын копяг ямардибян, Хыдомян дештя дышмен карде!..

ВЕ ЬЯШЯНГЯ КЯСТОРОКЯЙ…

Чайящиядя ъенон пяле кардянбян. Гыляй кясторкя щяватя ъен омейдя бешедя ийо. Ъенон бино кардян ын кясторкон егорд-пегорд дой, щар гяво гыляй аваз омейдя. Шяфи Мядиня номядя гыляй ъен дийя кардедя бя пешт, бино кардя тариф карде:
-Ве ьяшянгя кясторкяй, бя нохяшхоня бо аш барде лап хосе!..

ФАТМЯ НЯНЯ ФОЛКЛОРИ БОХЧЯ

Хося щандякясон! Чямя мящолядя – Толышстонядя ъяьо гыляй щяйвон йа пяряндя ни ки, рящмятдиг няня бяй шеер пеныьандо. Бячымы йоде, кяъяля виндеядя няня ъыьо явоти:

Кяъяля, кяъяля,
кяъяля вячя.
Бячмы дой ты тык мяъян!
Чымы до ливя бява.
Ливя бядом бяштя ьучи
Ьуч бямы думя бядо.
Думя бядом бя няня,
Няня бямы кукя бядо.
Кукя бядом бя мяло,
Мяло бямы дярс бядо.
Дярси бядом бя Хыдо,
Хыдо бямы умр бядо!
Бя пияъенон маг бядо, 
Бя нцяъенон каг бядо!

Чок бя фикиме, чоко явясоря вя ябий, Няня тымони кяйку беякяй, ояьанди кяй сывядя. Ямянян яныштимон тымонися де ийянды вябявя. Кяшон яьятимон, няня бямя омутя шеерон сянибясятон явотимон:

Гяропчя-гяропчя
Моьня быня бя речя.
Ямя ярякяшимон,
Ямя тахтятошимон.
Бямя пыло ве быдян,
Ячяй руяни ве быкян.
Ямя ярякяшимон,
Ямя тахтятошимон!

Ща кяря Няня бямы омутя шеерон нывыштеядя ьыбо чымы хыртя гятдя, чяшоным пур бедя де аси. Вотдям, шиня Хыдо! Ын хося речиня сыханон йодо бешедян. Чыми сябяб чичебу? Ве бя хыйя шедям… Фикри-хыйолым шедя чыл сор бя нави, бя яьыляти сорон. Чяйо бя ся дяшедям ки, чыми тахси щяммяй чямя ыштяникуйе. Ямя бяштя зывони де дышмени чяши дийя кардямон. Ялялхусус, чямя толышя мойнон гыйядя ве йоля интовон щесте. явон бяпе кядя де яьылон чямя няня зывонядя – толышя зывонядя нозя быкян, ыштя яьлон де ъыго шеерон пероснон. Хялляьи-алям бячямя толышя ъени-кинон комяг быбу!

ЙОЛОН СЫХАН

Пярысгыл бяштя лоня зыл якяни.
Нечи щич вахти ыштя кумя шонибядо.
Нечи йоля чылядя бо одямя гуъди вониш бедя.
Игля зывон зынякяс игля одямей, да гыля зывон зынякяс – дагыля одяме.
И воте - да, и воте - няв.
Вязифя щямоми фитяй.
Додо зывон – Хыдо зывон, Иня зывон – шиня зывон.
Аршийя кяши язйяти гий бякяше.
Асб асби бя ьарз бятырне.
Ахмяхя одями жявоб – там ъяйе.
Ахуни мялош бягям ныкарде, мяло – ахуныш, сяйди чявон ща дыгляш.
Бя дявяшон воте, ышты гий бочи шате? Воте: -Чымы ковря сяросе ки, гийм сярос быбу?
Бя пийози гядяли дийя мякя, бячяй тявяни диякя.
Бя щамсийя уму мандякяс бе нимяйъя бяманде.
Бя фяьыри почя ьызля мавля пебяпушийе, яв дябяварде бяше.
Бя сяьыри щяво быдя ве бябей, нунядя кам.
Бя кыволя одями вотышоне кяйбя едя, воте, во ебядой.
Баща мыфтя, бяъе жыфтя.
Боштя дуст пяйдо быкя, дышмен ыштян пяйдо бябе.
Бызи шох бяй гони якяни.
Вадоя асби гяте бябе, вадоя сыхани гяте ябыни.
Вяшийя чяш ьябядя си бябей.
Вяйядя бябямей, йасядя бясырей.
Вяйу ячяй егыня кя вяйу бякай.
Визи гырдя бякан визярынядя.
***
СЯЙ БЯ СЫЬИ, СЫЬИ БЯ СЯЙ АЗ ЪЯЙДЯМ

Ныштям инян вябявя де вяряьи,
Де нангыри одырнедям сяй мяьи.
Бо дявардя руъон бардям щяфтоьи,
Дарди дастдя овыкйедям, ся бедям,
Сяй бя сыьи, сыьи бя сяй аз ъяйдям.

Вахти щестбе ыштя кядя ъийдябим,
Дештя бобо оакардя рой шедябим.
Толыши ща хяйядя шо бедябим,
Есят щяни дарди сяпе ьям нойдям,
Сяй бя сыьи, сыьи бя сяй аз ъяйдям.

Ня ид зындям, ня кул зындям, ня вяйя,
Де зылмишон росней ямя бы файя,
Шиня Хыдо! Ямяны Ты офяйя,
Ын офяйя бяндя кардянин бягям,
Сяй бя сыьи, сыьи бя сяй аз ъяйдям.

Ланконядя, Мядоядя, йа Ликдя,
Нявя вырон мандян щяммяй фикядя.
Щардемоным дямандедя лукядя,
Чя есйеку сутдя мыни дарды-ьям,
Сяй бя сыьи, сыьи бя сяй аз ъяйдям.

Вотдян кутой йавя руъи умырыш,
Умдяво бям, чяш кардедям бя горыш.
Ща манг бомы пегардедя бя сорыш,
Ъоьо дарди дастя чоко ся бекям,
Сяй бя сыьи, сыьи бя сяй аз ъяйдям.

Чяшбяро бяманде одям чанядя,
Ща щытйядя кя-бя виндям щанядя.
Бяняй щили ляво нимон конядя,
Чымы щили ъяйдян, аз витдям шедям,
Сяй бя сыьи, сыьи бя сяй аз ъяйдям.

Мядоъ Хыдо тарс-ларзику бяларзе,
Ве чок зындя, ыштяни яв Бяй ьарзе.
Ыштя хяльи тоно яве сяш барзе,
Игля ячяй дарди щяватдям, сяйдям,
Сяй бя сыьи, сыьи бя сяй аз ъяйдям.

ТА МЯКЯ

Хяль бя чяше да соре ки, сярбясяр,
Янядя дарди тов бащай кам бяшяр.
Тяседя хяй, фитво дойдя есят шяр
Чымы игля дарди бомы са мякя,
Бойли, вясе, бой чымыку та мякя!

Гырдыку бя бяшты ся чан жур лоти,
Бялядим аз, Валлащ, бячявон зоти.
Йолон чок вотя: - «Ту бячявон шыти»!
Бяняй кандымузи бижя за мякя,
Бойли, вясе, бой чымыку та мякя!

Вотдяш, дырыст кардям ыштя имони,
Бямы нишо дойдяш охорзямони.
Нохяшин чок бязней дарди дямони,
Яндя кяшя зылляти ты ка мякя,
Бойли, вясе, бой чымыку та мякя!

Дарди дылядя гинехо хяльи ся,
Щясрятимон бяштя ели, бяштя кя,
Довнядя сыь мащашт, тяйликя, сякя,
Яняряся лыки де зуй ба мякя,
Бойли, вясе, бой чымыку та мякя!

Чяш кардям, бебяшей кяйня ышты фыс,
Жойли-жойли гарде-гарде бябеш сыс.
Ьяляй ныкош пяхыр вардя тоъя мыс,
Чямя вотя не бявоно ща мякя,
Бойли, вясе, бой чымыку та мякя!

Сори бя нав бяняй суки щандябиш,
Бо дышменон ныьыля ьяб кандябиш.
Чымы чяшдя зындяш бявдя чашдябиш,
Ыштяни ты чявон осйо а мякя,
Бойли, вясе, бой чымыку та мякя!

Нявузя ид омя быдя бямы дас,
Мявот, жыр шей, бячяй выря омяй кас.
Айбе охо, бо мердиро чяши ас,
Быгят ты панд, мяши, дявон ча мякя,
Бойли, вясе, бой чымыку та мякя!

Бя Мядоъи сыхани щеъо пеманд,
Быдя чямя хяльи ныщыто ованд.
Валлащ, явон кыл-кымотин, азим банд,
Чямя щязо щампо тоно да мякя,
Бойли, вясе, бой чымыку та мякя!

БЯТЫ

Умри быъян бяняй мерди ты бя ся,
Нывто быдя щич ки гурбягур бяты.
Мявот бямы чы сыхандям вей мяся,
Бяйшт бявоте Исрафили сур бяты!

Ыштя лынги шодя выря бызын чок,
Щар гямядя быби сярост, быби пок.
Хокдя ямял омяш, бябейш инян хок,
Шой-во бякам, Хыдо быдо нур бяты!

Щяхи воте мятарс, бывот бяркядя,
Гыляй сярроф пяйдо бябей щар кядя.
Бяшты ванги сядо бядо бяркядя,
Яьям быбун явон пештыпур бяты!

Чок фик быдя ты бя Яли Якрями,
Бо толыши сутдя бяняй Кярями.
Ханбоз быби бячяй щар гыля ьями,
Быдя ныдя Толыш гушямур бяты!

Ныьыл быби бяняй дыйо ты быни,
Нави мявинд янжях ты ыштя выни.
Гирдя мащашт, мявит, шомядя мыни,
Валлащ, бядон мярдон чяшямур бяты!

Одям бяшей дештя бобо гятя рой,
Щямро бязней ыштя боби, ыштя той.
Бядя руъдя бяйшти бяпе бяся пой,
Мердон нывтон быдя ношукур бяты!

Мядоъи ща вотя гяпи чок дяряс,
Бяштя хяльи дарди-сяри ря быряс.
Мяхлоь яйштя, мящыт, тынян бой, сяряс,
Вотдям, мякя ын дыли ьанчур бяты!

ТОЛЫШИ ДЫВО-СЯНОН

Му генж ныкош.
Чяшя аст нывиндош.
Шявы бя хяй бымандо.
Хяй бяшты вя.
Хыдо бяты бядя руъ нишо ныдя.
Хяшяжони быбош.
Щярябахт быбош.
Хыдо тыни сябяъийо ныко.
Гушидинж быбош.
Бырзя куся сяпе быныштош.
Хыдо бяты хяйя во быъяно.
Ышты роон памбя быбун.
Хыдо тыни щейвей быкя.
Ышты ованд бо.
Дырозяъи быбош.
Хыдо бяты бярякят быдя.
Хыдо бя ща дытяряфя хяй быдя.
Хыдо бяты хяй быдя.
Хыдо бяты щафт зоя быдя, и киня.
Бядя руъ нывиндош.
Сябарз быбуш.
Хыдо ышты дасти кырт ныкя.
Хыдо тыни бенымоъ ныкя.
Дышмен бяшты незы-кяно гарде нызно.
Чяшоны ьям ныкяшо.
Хыдо тыни де вяши-тяши бя имтощон оныкырно.
Бяшты гятя рой ьыбон.

ТОЛЫШИ НЫФИНОН

Ышты дастон ьылбаш быбун.
Бя кяфшян егынош.
Сяргярдон быбуш.
Ащ бя ги быбуш.
Бя кучясяон егынош.
Тыни вурмя дярандо.
Щышг быбуш.
Ышты ся бя чоляко быбу.
Ышты кя вироня бымандо.
Дасты быбу, ся быбу.
Лонявури быбош.
Бещяйоя явесны ризися бышуш.
Щич бын ныгятош.
Ботыно сыь бычяко.
Щич ниядя боты бяло егыно.
Ышты дим щич нысыро.
Ышты кя кумя быбу.
Сыпя ьурб быбу, ышты ьурб ныбу.
Ышты дыли ся бытяво.
Сийо сыпя быбуш, зянжир бя гий.
Ышты тани тахтяся еватон.
Мардяшийя ъени кечядя ов пешомош.
Ышты чохо быщыто.
Бяшты гушон коряво быгыно.
Ышты чяшонся памбя бынон.
Натя бу быдош.
Бяштя мятляби нырясош.
Бяшты ся сыь емо.